《招同藏公过万松寺看牡丹作》
清代·李锴

春草弄芳色，相思欲何言。孤琴不成调，脱身寻丘园。

新新无已时，迟莫将谁援。火传薪指穷，兹理如所宣。

软吹起客心，问彼尘外缘。何以契道怀，棼杂或不牵。

行歌入沕穆，杖笠任后先。真境匪远趣，隈隩金绳悬。

宝华湛琉璃，白日丽轻烟。翠鸟试翾飞，威凤稍低鶱。

诸相固纷糅，繄谁得其原。妙香粹无著，畅悟无生前。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。